Raportul pe anul 2023 al Direcției de Investigare a Infracțiunilor de Criminalitate Organizată şi Terorism (DIICOT) a scos la iveală faptul că Poșta Română ar fi implicată în traficul de droguri, instituția asigurând transportul coletelor cu substanțe stupefiante.
Instituția devine astfel unul dintre principalii cărăuși ai narcotraficanților, care beneficiează de neclarități ale legislației interne. Poșta se apără invocând obligativitatea asigurării secretului corespondenței garantat de Constituția României.
Conform raportului DIICOT, în cursul anului 2023, din cele 26.293 de cauze de soluționat având ca obiect infracțiuni din sfera traficului ilicit de droguri, 14.931 au fost cauze nou înregistrate. Cifrele din raport indică o creștere cu 30,85% a numărului dosarelor de trafic de droguri față de anul 2022.
Procurorii antimafia spun că heroina și cocaina pătrund în țara noastră pe rutele clasice, din statele arabe, pe cale maritimă, prin portul Constanța, însă problema României o reprezintă mai degrabă drogurile noi, cunoscute în rândul consumatorilor drept "cristale". Sunt mult mai ieftine, accesibile adolescenților și tinerilor, și produc efecte similare drogurilor clasice.
Pe drumul dintre producătorul de droguri sintetice la consumator este poziționată Poșta Română, cărăușul cvasilegal al traficanților.
Drogurile sintetice provin preponderent din Olanda și pe alocuri din Belgia. Drogurile sintetice se introduc în țară prin curieri sau sunt comandate cu ajutorul piețelor de tip criptomarket și expediate prin societăți comerciale de transport rapid sau Poșta Română, se arată în raportul de activitate al DIICOT pe anul 2023.
Ce spune Poșta Română
"Coletele prelucrate prin subunitățile Poștei Române, provenite din Olanda și Belgia, sunt tratate ca și trimiteri intracomunitare și nu sunt supuse controlului vamal sau de securitate aeronautică, conform legislației în vigoare. Din datele existente la nivelul Biroului de Schimb Internațional București, rezultă că: din Belgia, coletele sosesc pe cale aeriană, fiind efectuată verificarea controlului de securitate la expediere. Din Olanda, expedițiile sosesc pe cale terestră și conțin atât intracomunitare (prezentate în Olanda), cât și extracomunitare (tranzitate prin Olanda). Coletele extracomunitare sunt verificate de salariații Biroului Vamal de Interior din cadrul Direcției Generale a Vămilor și deschise de aceștia în cazul în care există suspiciuni".